Chinese lanterns hou reddingswerkers besigFoto: Via NSRI Die Nasionale Seereddingsinstituut (NSRI) het ŉ beroep op die publiek en vakansiegangers gedoen om nie Chinese lanterns die lug in te stuur nie, aangesien die instituut dit verkeerdelik as ŉ noodgeval kan beskou. Craig Lambinon, woordvoerder van die NSRI, het gesê buiten die feit dat Chinese lanterns ŉ brandgevaar inhou, veral in die huidige droë toestande, word die lanterns gereeld vir rooi noodfakkels aangesien. “Die NSRI het al verskeie kere gereageer nadat die publiek ŉ noodfakkel aangemeld het en dan was dit eintlik ŉ Chinese lantern,” het hy gesê. Hy het gesê elke keer as ŉ ooggetuie langs die kuslyn ŉ noodfakkel aanmeld, stuur die nooddienste dadelik ŉ soek-en-reddingsoperasie van stapel. “Self al is dit vermoedelik ŉ Chinese lantern, sal die operasie voortduur totdat daar bevestig kan word dat geen persoon of seevaartuig in die moeilikheid is nie,” het hy gesê.